Almira Hart Lincoln Phelps

Almira Hart Lincoln Phelps (Berlin, Connecticut, 1793ko uztailaren 15a – Baltimore, 1884ko uztailaren 15a) XIX. mendeko estatubatuar hezitzaile eta idazlea izan zen. Phelpsek zientzia dibulgazioko hainbat testuliburu argitaratu zituen botanika, kimika eta geologiaren arloetan.

 Bizitza 
1793ko uztailaren 15ean jaio zen Berlinen (Connecticut). Bere familiako gazteena izan zen, ingurune intelektual eta erlijiosoan hazi zen, nahiz eta librepentsatzailea izan. Bere bizitzako inspirazio handienetako bat bere ahizpa zaharrena izan zen, Emma Hart Willard. Ahizparekin bizi izan zen bitartean, John Willard eta bere hiru ikaskideren ikasle ere izan zen, hauek ere Willardarren egoitzan bizi zirelarik. Almirak matematika eta filosofia ikasi zituen.

 Ibilbidea 
16 urterekin, Almira Hart bertako eskoletan hasi zen irakasle. Gero bere heziketa propioarekin jarraitu zuen. 1814an, neskentzako lehen barnetegia ireki zuen Berlingo bere etxean; eta bi urte geroago, Sandy Hill-eko (New York) eskola bateko zuzendaria izan zen.

1817an, Almira Hart Simeon Lincolnekin ezkondu zen eta bere karrera utzi zuen sei urtez etxekoandre izateko eta bere hiru seme-alabak hazteko. 1823an bere senarra goiz hil ondoren, hezkuntzaren mundura itzuli zen Almira Hart Lincoln izenarekin. Troy Female Seminary ospetsuaren irakasle eta zuzendariorde bihurtu zen. Seminarioan lanean ari zela, gero eta interes handiagoa zuen zientziarekiko, eta Amos Eatonen eraginpean hasi zuen bere ibilbide botanikoa. Eatonen zuzendaritzapean egon zen bitartean, botanikarekiko pasioa eta bigarren eta unibertsitate aurreko irakaskuntzarako ikaslibururik eza ezagutu zituen. Honek Almira animatu zuen 1829an bere lehen testu libururik ospetsuena idatzi eta argitaratzera, Familiar Lectures on Botany.

1830ean, Almira Hart Lincoln Troyko Emakumeen Seminarioko zuzendariorde izan zen, eta emakumeen hezkuntzari buruzko hitzaldi batzuk eman zituen, geroago bere bigarren liburua izango zirenak:  Lectures to Young Ladies. 1831n bigarren aldiz ezkondu zen John Phelps Vermonteko abokatu eta politikariarekin. Almira Hart Lincoln Phelps izena hartuta, beste behin bere karrera utzi zuen bigarren familia bat hazteko. Bitartean, kimikari, filosofia naturalari eta hezkuntzari buruzko testuliburu berriak idazten jarraitu zuen.
Argitalpen berri bakoitzarekin eta etengabeko hitzaldi didaktikoekin, Almira Phelpsen ospea hazi egin zen, eta eskaera handia izan zuen emakumeen mintegi asko zuzentzeko. 1838an, bere seminarioko buru izateko West Chesterrera (Pennsylvania) joateko erronka onartu zuen. Urtebete eman zuen han, eta gero Rahwayra (New Jersey) joan zen bizitzera, bi urtez. Azkenik, Almira Phelps Ellicott Millsen (Maryland) finkatu zen 1841ean, non Patapsco Female Instituteko zuzendari postua onartu zuen, hamabost urtez mantendu zuena, 1856an erretiratu zen arte. Institutuak historia, geografia, literatura, hizkuntzak, matematika, zientziak eta arteei buruzko ikastaroak ematen zituen.

1859an, Almira Phelps Zientziaren Aurrerapenerako Elkarte Estatubatuarreko hirugarren emakume kidea izan zen. Bere afiliazioa lortu ondoren, Almira Phelpsek idazten jarraitu zuen, hitzaldiak ematen, eta bere testuliburuak berrikusten 91. urtebetetzean Baltimoren hil zen arte, 1884ko uztailaren 15ean.
 Lanak (aukeraketa) 

 Familiar Lectures on Botany (1829) 
 Dictionary of Chemistry (1830)
 Botany for Beginners (1831)
 Geology for Beginners (1832)
 Female Student; or, Fireside Friend (1833)
 Chemistry for Beginners (1834) 
 Lectures on Natural Philosophy (1835)
 Lectures on Chemistry (1837)
 Natural Philosophy for Beginners (1837)
 Hours With My Pupils (1869)
 Caroline Westerly (1833)
 Ida Norman (1850)
 Christian Household (1860)

 Erreferentziak 

 Kanpo estekak 

 Almira Lincoln Phelpsek idatzitako edo horri buruzko lanak  Internet Archive-n

Kategoria:Connecticutarrak
Kategoria:Ameriketako Estatu Batuetako irakasleak
Kategoria:XIX. mendeko zientzialariak
Kategoria:Emakume irakasleak
Kategoria:Hezitzaileak
Kategoria:Zientzia dibulgatzaileak
Kategoria:Emakume zientzialariak